**Министерство на земеделието, храните и горите**

### Проект

### Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г. (oбн., ДВ, бр. 93 от 2018 г.; изм., бр. 8, 39, 53, 69 и 74 от 2019 г. и бр. 4, 24 и 45 от 2020 г.)

**§ 1.** В чл. 88, ал. 1 думите „в срок до края на петата финансова година, следваща годината на окончателно изплащане на финансовата помощ“ се заменят с „през целия едногодишен период, считано от 1 януари на годината след календарната година, в която е предоставено плащане по мярката“.

**§ 2.** Създава се Глава шеста „мярка „Кризисно съхранение на вино“ с чл. 89 - 95:

„**Глава шеста**

**МЯРКА „КРИЗИСНО СЪХРАНЕНИЕ НА ВИНО“**

Раздел I

**Дейности**

**Чл. 89. (1)** Подпомагането по мярка „Кризисно съхранение на вино“ обхваща дейността по временното оттегляне от пазара и съхранението на вино в данъчни складове или собствени помещения за съхранение в обекти за производство на вино.

(2) Мярката се прилага за произведени в страната вина, временно оттеглени от пазара и съхранени в данъчни складове или помещения за съхранение в обекти за производство на вино, поради липса на възможност за търговска реализация. Мярката не се прилага по отношение на плодови вина.

Раздел ІІ

**Изисквания към кандидатите**

**Чл. 90.** (1) За финансова помощ по мярка „Кризисно съхранение на вино“ могат да кандидатстват:

1. винарски предприятия;

2. организации на производители, асоциации на организации на производители и междубраншови организации в сектор винено грозде, признати съгласно Наредба № 12 от 2015 г. за условията и реда за признаване на организации на производители на земеделски продукти, асоциации на организации на производители и междубраншови организации и на групи производители.

(2) Кандидатите по ал. 1 или техните членове трябва да са винопроизводители, вписани в лозарския регистър, съгласно Закона за виното и спиртните напитки и са регистрирани по Търговския закон, Закона за кооперациите или Закона за юридическите лица с нестопанска цел.

(3) Кандидатите по ал. 1 и техните членове трябва да:

1. нямат изискуеми и ликвидни задължения към ДФЗ, освен ако е допуснато разсрочване, отсрочване или обезпечение на задълженията;

2. не са в открито производство за обявяване в несъстоятелност или не са обявени в несъстоятелност;

3. не са в процедура по ликвидация;

4. нямат изискуеми задължения по чл. 87, ал. 11 от Данъчно-осигурителния процесуален кодекс.

(4) Финансова помощ по мярка „Кризисно съхранение на вино“ не могат да получат кандидати по ал. 1, чиито представляващи са осъдени с влязла в сила присъда, освен ако са реабилитирани, за престъпление по чл. 108а, чл. 159а – 159г, чл. 172, 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс или са осъдени с влязла в сила присъда, освен ако са реабилитирани, за аналогично престъпление в друга държава членка или трета страна.

(5) Не се предоставя финансова помощ, в случай че кандидатът/ползвателят на помощта – представляващият кандидата/ползвателя на помощта едноличен търговец, търговско дружество или юридическо лице и член/ове на управителния им орган, както и временно изпълняващ такава длъжност, включително прокурист или търговски пълномощник, както и лицата с правомощия за вземане на решения или контрол по отношение на кандидата/ползвателя на помощта, попадат в някоя от категориите, определени в чл. 141 от Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012.

Раздел ІІІ

**Финансова помощ**

**Чл. 91.** (1)Размерът на финансовата помощ е 0.04 лв. за един литър вино, складирано за период от 1 месец или еквивалентната/преизчислената стойност на ден.

(2) Финансовата помощ по ал. 1 се предоставя за складирана партида вино с период на складиране между 4 май и 20 септември 2020 г. включително. Минималният период за складиране на виното е 1 месец.

(3) Не се предоставя финансово подпомагане за складирана партида вино, изведена от склад/помещение за съхранение преди периода на съхранение, посочен в заявлението по чл. 92, ал. 2 да е изтекъл и преди да е извършена проверката на място по чл. 93, ал. 2.

(4) Максималният размер на финансовата помощ от Европейския фонд за гарантиране на земеделието по мярката е 100% от стойността на допустимите разходи за дейността по чл. 89.

Раздел ІV

**Условия и ред за подаване на заявление за предоставяне на финансова помощ**

**Чл. 92.** (1) Изпълнителният директор на ДФЗ със заповед определя периода за прием по мярката, бюджета по мярката и утвърждава образците на документи за кандидатстване по мярката.

(2) Заявление за предоставяне на финансова помощ по мярка „Кризисно съхранение на вино“ се подава в ЦУ на ДФЗ. Към заявлението се прилага:

1. заверен препис на изрично нотариално заверено пълномощно или оригинал на изрично нотариално пълномощно, когато заявлението се подава от упълномощено лице;
2. договор за наем с данъчен склад за периода на съхранение на виното, посочен в заявлението, когато кандидатът ще съхранява виното в данъчен склад под наем; договорът задължително съдържа клауза за допускане на служители на ДФЗ в склада през периода на съхранение на виното.
3. документ в оригинал от банката, удостоверяващ, че кандидатът по чл. 90 е титуляр на банковата сметка, вписана в заявлението за предоставяне на финансова помощ; документът следва да съдържа IBAN, BIC, име на титуляра на банковата сметка, име на банката.
4. удостоверение за актуално състояние в оригинал или нотариално заверено копие – за юридическите лица с нестопанска цел, които не са вписани в регистъра на юридическите лица с нестопанска цел към Агенцията по вписванията, издадено не по-рано от 3 месеца преди подаването на заявлението;
5. копия на технологични дневници 3, 5, 6 и копие на счетоводна справка, удостоверяващи количествата и партидите на заявеното за подпомагане вино, които са внесени за съхранение в данъчен склад/помещение за съхранение и датата, на която са внесени за съхранение.

(3) В заявлението по ал. 2 за всяка съхранявана партида задължително се посочва:

1. датата, на която виното е внесено за съхранение и периода на съхранение;

2. място на съхранението;

3. начин на съхранение – бутилирано, бег-ин-бокс или наливно

4. описание на партидата:

а) за наливни вина – с данни от Технологичен дневник 3 съгласно Раздел III от Закона за виното и спиртните напитки: категория, наименование, съхранявано количество от партидата; бяло/червено, сорт, година, съд, в който се съхранява;

б) за бутилирани/пакетирани вина – с данни от Технологичен дневник 6 съгласно Раздел III от Закона за виното и спиртните напитки: категория, търговско наименование, брой и обем на бутилки/опаковки, номер на производствена партида с дата на бутилиране, бяло/червено, сорт, година.

(4) Не се допуска една партида да бъде съхранявана в два различни обекта.

(5) Заявлението за предоставяне на финансова помощ и приложените към него документи могат да бъдат поправяни и коригирани след подаването им само при очевидни грешки, признати от ДФЗ въз основа на цялостна преценка на конкретния случай, и при условие че кандидатът е действал добросъвестно.

(6) При приемане на заявлението се проверява самоличността и представителната власт на заявителя.

(7) Служители от ДФЗ извършват административна проверка на документите към заявлението по ал. 2 и служебна проверка в Регистър на лицензираните складодържатели и данъчните складове, публикуван на електронната страница на Агенция „Митници“, за данъчния склад, в които се съхраняват заявените за подпомагане партиди вино.

(8) Служители от ДФЗ извършват проверки на място в данъчния склад/помещението, посочен/посочено в заявлението по ал. 2 в срок от 10 работни дни след подаване на всички заявления. При проверка на място се удостоверява съответствие с посоченото в заявлението по ал. 2.

(9) При установяване на нередовност и/или непълнота на документите при проверката по ал. 7, както и при установяване на несъответствия при проверките по ал. 8, ДФЗ уведомява кандидата писмено, който в срок до 5 работни дни от получаване на уведомлението трябва да отстрани нередовностите и/или непълнотите и да предостави изисканите документи и/или писмени обяснения.

(10) В срок от 5 работни дни от получаване на резултатите от проверките на място по ал. 8 и получаване на допълнителна информация по ал. 9, изпълнителният директор на ДФЗ със заповед:

1. одобрява подаденото заявление;

2. мотивирано отхвърля подаденото заявление; заповедта се съобщава и подлежи на обжалване по реда на АПК.

(11) Заявлението

 за предоставяне на финансова помощ получава пълен отказ, когато:

1. кандидатът не отстрани нередовностите и/или непълнотите или не представи документите по ал. 9 в определения срок;

2. кандидатът е представил пред ДФЗ декларация и/или документ с невярно съдържание, неистински и/или подправен документ;

3. кандидатът попречи на извършването на проверка на място по ал. 8 с изключение на случаите на непреодолима сила и/или извънредни обстоятелства;

4. се установи неспазване на разписани в наредбата или договора изисквания, както и при неспазване на разпоредби от правото на Европейския съюз;

5. се установи несъответствие с изискванията към кандидата;

6. се установи, че вината не са произведени в страната и/или са плодови вина.

(12) В срок от един ден след издаването на заповедта по ал. 10 ДФЗ уведомява кандидата, като му изпраща заповедта за одобрение по пощата с обратна разписка или по посочения в заявлението по ал. 2 електронен адрес.

(13) Одобрените кандидати се явяват лично или чрез упълномощено лице в ЦУ на ДФЗ в срок от 3 работни дни от уведомлението по ал. 12 и подписват договор за предоставяне на финансова помощ по мярка „Кризисно съхранение на вино“. След този срок в случай на неподписан от кандидата договор, правото за подпомагане по подаденото от кандидата заявление по ал. 2 се погасява.

(14) Когато кандидатът не подпише договора за предоставяне на финансова помощ в срока по ал. 13 и не е информирал преди изтичането му ДФЗ за наличие на обективна невъзможност да сключи договора, правото за сключване на договор се погасява.

Раздел VI

**Условия и ред за предоставяне на финансова помощ**

**Чл. 93.** (1)През периода на съхранение на виното съгласно сключения договор по чл. 92, ал. 13, кандидатът няма право да извежда договорените количества вино от данъчния склад/помещението.

(2) След изтичане на договора в края на периода на съхранението на виното в данъчния склад/помещението, но не по-късно от 5 дни от изтичането на договора по чл. 92, ал. 13, ДФЗ извършва проверка на място за установяване спазването на договорните задължения и съответствието за наливните партиди с информацията от производствените дневници.

(3) Финансовата помощ се изплаща до 15 октомври 2020 г., когато при проверката на място по ал. 2 не е установено неспазване на задълженията в договора по чл. 92, ал. 13.

(4) В случай че при проверката на място по ал. 2 се установи неспазване на договорените задълженията, финансовата помощ не се изплаща и изпълнителният директор на ДФЗ издава заповед за отказ за изплащане на финансовата помощ в срок от 5 работни дни от извършването на проверката на място. Заповедта подлежи на обжалване по реда на АПК.

(5) В случай че заявената финансова помощ от всички кандидати надхвърля бюджета, определен със заповед на изпълнителния директор съгласно чл. 92, ал. 1, необходимите средства за подпомагане на всички кандидати могат да се осигурят след решение на Постоянната работна група по чл. 4, ал. 1 за преразпределяне между мерките на бюджета по Националната програма. Допълнителният бюджет по мярката се определя със заповед на изпълнителния директор на ДФЗ.

(7) Ползвателят на помощта се задължава в срок от 10 работни дни преди изтичането на периода за съхранение на всяка партида вино, писмено да уведоми ДФЗ.

**Чл. 94** (1) В срок от 2 работни дни след изтичането на договорения период за складиране на всички партиди вино, ползвателят на финансова помощ, подава в ЦУ на ДФ „Земеделие“ заявление за плащане по образец. Към заявлението се прилагат:

1. заверен препис на изрично нотариално заверено пълномощно, когато заявлението се подава от упълномощено лице;
2. документи, удостоверяващи периода на съхранение на заявените за подпомагане партиди и количества вина;

(2) При подаване на заявлението за плащане ползвателят на финансова помощ осигурява оригиналите на всички документи, включително и тези, за които се изискват копия, като удостоверява съответствието на представените копия със заверка „Вярно с оригинала“ и подпис на ползвателя на финансовата помощ. Служителят, приемащ документите, сверява представените копия с оригиналните документи и проверява самоличността и представителната власт на заявителя.

(3) Заявлението за плащане и приложените към него документи могат да бъдат поправяни и коригирани след подаването им само при очевидни грешки, признати от ДФЗ въз основа на цялостна преценка на конкретния случай, и при условие че кандидатът е действал добросъвестно.

**Чл. 95** (1) Длъжностни лица от ДФЗ извършват административна проверка на документите към заявлението по чл. 94, ал. 1.

(2) При установяване на нередовност и/или непълнота на документите при проверката по ал. 1, както и при установяване на несъответствия при проверките по ал. 93, ал. 2, ДФЗ уведомява кандидата писмено, който в срок до 5 работни дни от получаване на уведомлението трябва да отстрани нередовностите и/или непълнотите и да предостави изисканите документи и/или писмени обяснения.

(3) Отказ за изплащане на цялата финансова помощ по подаденото заявление за плащане получава пълен отказ, когато:

1. в срока по ал. 2 не са отстранени нередовностите и/или непълнотите или не са представени документите;

2. кандидатът е представил пред ДФЗ декларация и/или документ с невярно съдържание, неистински и/или подправен документ;

3. кандидатът попречи на извършването на проверка на място по чл. 93, ал. 2 с изключение на случаите на непреодолима сила и/или извънредни обстоятелства;

4. се установи неспазване на разписани в наредбата или договора за предоставяне на финансова помощ изисквания, както и при неспазване на разпоредби от правото на Европейския съюз;

5. се установи несъответствие с изискванията за допустимост към кандидата;

6. се установи, че вината не са произведени в страната и/или са плодови вина.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 3.** За финансова 2020 г. чл. 56, ал. 9 не се прилага. Когато кандидатът до влизане в сила на наредбата е получил одобрение на подадено заявление по марка „Инвестиции в предприятия“, може да подаде ново заявление по мярката преди да е подал заявление за изплащане на финансова помощ по първото заявление. С второто заявление кандидатът заявява разходи за дейности по мярка „Инвестиции в предприятия“, различни от одобрените по първото заявление.

**§ 4**. Параграф 1 по отношение на чл. 88, ал. 1 се прилага и за ползвателите на финансова помощ подали заявления по мярка „Събиране на реколтата на зелено“, през 2020 г. до влизане в сила на наредбата.

**§ 5.** Заповедта по чл. 92, ал. 1 се публикува на интернет страницата на ДФЗ в срок до 5 работни дни от обнародването на наредбата в „Държавен вестник“.

**§ 6.** Мярка „Кризисно съхранение на вино“ се прилага през финансовата 2020 г. съгласно Делегиран регламент (ЕС) 2020/592 на Комисията от 30 април 2020 година относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки (OB L 140, 4.5.2020г.).

**§ 7.** Наредбата влиза в сила от деня на обнародването й в Държавен вестник.

**ДЕСИСЛАВА ТАНЕВА**

*Министър на земеделието, храните и горите*